b'\n_START_ARTICLE_\n\xc5\xa0tefan Basti\xc4\x8d\n_START_SECTION_\n\xc5\xbdivljenje\n_START_PARAGRAPH_\nRodil se je kot drugi sin v znani dru\xc5\xbeini \xc5\xbeupana Ivana Basti\xc4\x8da, po \xc5\xa1tirih razredih osnovne \xc5\xa1ole je vstopil v dija\xc5\xa1ki dom lazaristov pri Srcu Jezusovem v Ljubljani, obiskoval je klasi\xc4\x8dno gimnazijo. Odlo\xc4\x8dil se je za vstop v Misijonsko dru\xc5\xbebo, po opravljenem noviciatu in kon\xc4\x8danem bogoslovju je bil skupaj s sosedom Andrejem Lukanom 17. decembra 1938 posve\xc4\x8den v duhovnika. Slovesno novo ma\xc5\xa1o je imel na svoj rojstni in godovni dan. _NEWLINE_Z za\xc4\x8detkom revolucije so bile razmere v Horjulu zelo te\xc5\xbeke, \xc5\xa1e bolj za o\xc4\x8deta Basti\xc4\x8da, ki je bil \xc5\xbeupan. 13. junija 1942 so bili pobiti na Brezovici v Ljubljani trije \xc4\x8dlani Mravljetove dru\xc5\xbeine, naslednjo no\xc4\x8d, 14. junija pa so partizani odvedli tudi oba star\xc5\xa1a Basti\xc4\x8d in ju ubili, hi\xc5\xa1o so izropali. \xc5\xa0tefan Basti\xc4\x8d se je udele\xc5\xbeil pogreba 16. junija 1942. Italijani so zaradi partizanskih akcij po\xc5\xbegali vse hi\xc5\xa1e v vasi. _NEWLINE_Lazaristi so Basti\xc4\x8da poslali na pomo\xc4\x8d na Hrva\xc5\xa1ko, kjer je bil najprej kaplan, od 9. oktobra 1943 pa upravitelj \xc5\xbeupnije Svetice, saj so tedanjega \xc5\xbeupnika Andreja Lukana odpeljali partizani. Njegov stric, duhovnik, dr. Anton Zde\xc5\xa1ar je slu\xc5\xbeboval na Jastrebarskem, kjer je bil duhovni vodja sester usmiljenk in verou\xc4\x8ditelj v vzgojnem zavodu. Zaradi osamljenosti ga je \xc5\xa0tefan Basti\xc4\x8d ve\xc4\x8dkrat obiskal. 18. aprila so neznana letala bombardirala Jastrebarsko in takrat je oba ubila bomba. Sestre usmiljenke so same izkopale grob, pogrebni obred je opravil kaplan Golubi\xc4\x87.'